Lene Espersen (KF), 2007-04-25:
Efter beslutningsforslaget pålægges regeringen at fremsætte lovforslag, som indebærer, at hesteejere skal erstatte de skader, deres heste forvolder.
Det fremhæves i bemærkningerne til forslaget, at trafikuheld forårsaget af heste kan få alvorlige fysiske og økonomiske konsekvenser for de skadelidte, bl.a. fordi de ofte selv må betale for de forvoldte skader.
Jeg vil gerne understrege, at jeg er meget enig i det hensyn, der ligger bag beslutningsforslaget, nemlig at hjælpe mennesker, der eventuelt kommer i klemme økonomisk efter sammenstød med heste i trafikken.
Efter de gældende ulovbestemte regler om erstatning kan man som udgangspunkt kun blive erstatningsansvarlig, hvis man har handlet på en måde, der kan bebrejdes en, dvs. forsætligt eller uagtsomt.
Hvis en hest eller et andet større husdyr bryder ud af sin indhegning og forvolder skade, gælder der imidlertid en regel om objektivt ansvar, det vil sige, at ejeren er erstatningsansvarlig, selv om der ikke er noget at bebrejde den pågældende.
Reglen om objektivt ansvar gælder dog ikke ved sammenstød med biler.
Her gælder en regel om objektivt ansvar for bilejeren, mens hestens ejer kan blive ansvarlig, hvis det kan bebrejdes ejeren, at skaden er sket, f.eks. fordi hesten ikke har været forsvarligt indhegnet.
De regler, der gælder i dag, betyder altså, at hesteejere vil kunne gøres erstatningsansvarlige for de skader, deres heste forvolder ved sammenstød med biler, hvis der er noget at bebrejde ejeren, i forbindelse med at hesten har været løs.
Forslagsstillerne lægger med beslutningsforslaget for det første op til, at en hesteejer skal kunne pålægges et erstatningsansvar på et såkaldt objektivt grundlag – dvs. uden at der er noget at bebrejde ejeren – i alle tilfælde, altså også ved sammenstød med biler.
Forslagsstillerne lægger for det andet op til, at samtlige hesteejere skal pålægges at tegne en ansvarsforsikring for deres heste.
En sådan særregel om objektivt ansvar for hesteejere kombineret med en forpligtelse til at tegne en ansvarsforsikring for enhver skade, som ejeren er ansvarlig for,
vil i sagens natur indebære ulemper for samtlige hesteejere her i landet.
Det er derfor vigtigt, at vi, inden der eventuelt lovgives herom, sikrer os, at behovet for en sådan regel står mål med disse ulemper.
Inden der eventuelt tages skridt til lovgivning som foreslået af forslagsstillerne, er det derfor efter min opfattelse nødvendigt med en nærmere afklaring af problemets omfang.
Som jeg har haft lejlighed til at redegøre for i besvarelsen af flere folketingsspørgsmål i den senere tid, har Justitsministeriet allerede taget initiativ til en sådan afklaring.
Justitsministeriet har således i efteråret 2006 bedt en række organisationer og myndigheder om at være behjælpelige med oplysning om antallet og karakteren af trafikulykker, der er forårsaget af større husdyr som f.eks. heste, og Justitsministeriet har også bedt dem om at oplyse, om der er tale om en stigende tendens.
Justitsministeriet har endvidere bedt rigspolitiet om at følge området indtil udgangen af første halvår af 2007.
Så snart disse oplysninger foreligger, er jeg indstillet på at tage en drøftelse med de berørte organisationer og myndigheder og på baggrund heraf overveje behovet for nye initiativer på området.
Det er derfor regeringens opfattelse, at det vil være for tidligt allerede nu at tage endelig politisk stilling til behovet for nye regler på dette område.
Jeg forventer, at et eventuelt lovforslag i givet fald vil kunne fremsættes i løbet af den kommende folketingssamling.